Predkladacia správa

Zákon č. 414/2002 Z. z. o hospodárskej mobilizácii a o zmene zákona Národnej rady Slovenskej republiky č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov bol schválený 29. mája 2002.

 Zákon bol novelizovaný zákonom č. 511/2003 Z. z., pričom novela najmä reagovala na zmeny v organizácii miestnej štátnej správy (zrušenie okresných úradov). 

Predkladaný návrh zákona iniciovalo Ministerstvo zdravotníctva SR, v pôsobnosti ktorého dochádza k transformácii organizácií, ktoré sú subjektami hospodárskej mobilizácie. Ministerstvo zdravotníctva SR žiada zmeniť zákon z dôvodu, že časť zdravotníckych zariadení je po reforme zdravotníctva transformovaných na neziskové organizácie. 

Zákon s neziskovými organizáciami ako subjektami hospodárskej mobilizácie nepočítal, čo spôsobuje pre ministerstvo zdravotníctva neriešiteľný problém z hľadiska určovania zdravotníckych zariadení ako subjektov hospodárskej mobilizácie. 

Potreba novelizácie vyplynula aj z doterajšieho nedostatočného vymedzenia spôsobu nakladania s majetkom určeným na účely hospodárskej mobilizácie. 

Predkladaným návrhom zákona sa navrhuje riešiť problematiku subjektov hospodárskej mobilizácie rozšírením ustanovenia o subjektoch hospodárskej mobilizácie o neziskové organizácie a upraviť a rozšíriť ustanovenia týkajúce sa majetku určeného na účely hospodárskej mobilizácie 

Zákon nebude mať nepriaznivý vplyv na štátny rozpočet, rozpočet obcí a vyšších územných samosprávnych celkov, nebude mať negatívny environmentálny dopad, ani dopad na zamestnanosť.

Návrh zákona bol v medzirezortnom pripomienkovom konaní a na rokovanie vlády SR sa predkladá bez rozporov.

Návrh zákona bol prerokovaný v Legislatívnej rade vlády Slovenskej republiky, pripomienky z rokovania boli do návrhu zákona zapracované.